Liebenberg hoor oor borgtogRetief Liebenberg en sy dogter Chevonne. Foto: Facebook Die Benoni-landdroshof in die Oos-Rand het Vrydag uitspraak gelewer in die borgtogverhoor van Retief Liebenberg, wat van sy dogter se kêrel en dié se pa se moord beskuldig word. Landdros Ian Cox het Liebenberg op borgtog van R50 000 vrygelaat. Liebenberg het die hof deur ŉ sydeur verlaat aangesien sy familie vir sy veiligheid gevrees het. Hy moet weer op 11 Desember in die hof verskyn. As deel van Liebenberg se borgtogvoorwaardes moet hy elke Maandag, Woensdag en Vrydag by die aanklagkantoor aanmeld. Hy mag ook nie vir ŉ nuwe paspoort aansoek doen nie, aangesien sy vorige paspoort reeds verval het. Liebenberg van Benoni is op 31 Oktober in hegtenis geneem in verband met die skiet van sy dogter Chevonne se kêrel, Dewalt “Poena” Visser (19), en Poena se pa, Dewalt (46). Hulle is in Liebenberg se huis doodgeskiet. Poena het die dag van die skietery by Chevonne gekuier en later sy pa gebel en gesê Liebenberg hou hom gyselaar. Liebenberg het glo nie die verhouding tussen sy dogter en Poena goedgekeur nie en het haar glo belet om hom te sien. ŉ Onderonsie het ontstaan toe Poena se pa by die huis aankom, waartydens Poena en sy pa verskeie kere geskiet is. Hulle is op die toneel dood verklaar. Lees ook: Liebenberg se borgtogverhoor hervat Liebenberg se lewe kan glo in gevaar wees Pa in hof oor skietdood van kêrel en die se pa Man skiet dogter se kêrel en sy pa dood